寒菊
作者：韋驤
朝代：宋

paragraphs: 皎皎園中霜，鮮鮮砌間菊。
長至破旬來，兹芳乃幽獨。
豈其時使然，寒威未加肅。
又豈各有命，榮謝分遲速。
如何纖柔質，堅可敵松竹。
綠葉共威蕤，金英相陸續。
究之得所自，養助爲之福。
去蠧誘童稚，剪蒿專野僕。
恐弱即枝扶，憂乾必澆沃。
北風賴密樊，朝暉借餘燠。
侵牟絕蜂蝶，蹴蹂無雞騖。
得以保天材，隆冬尚芬馥。
一溉必後枯，嵇生論尤篤。
孟軻亦嘗歎，濯濯牛山木。
奚獨物有是，在人宜慎毓。
關節防疾疢，驅除先嗜慾。
所養重於心，非徒口與腹。
所履正乎道，非徒險與曲。
紛華靡交戰，忮害盡消逐。
自然致冲和，久壽不遭促。
持兹養生理，可繼喬松躅。
興作寒菊詩，葩浮寧傳俗。